2 vermeende veediewe in hof op Theunissen | Netwerk24
Deur Sharlene Agenbag 14 Desember 2018 12:38
Twee vermeende veediewe verskyn volgende week weer in Theunissen in die Vrystaat in die hof nadat hulle en ’n derde man na bewering 114 kalwers van byna R1 miljoen gesteel het.
Johan Cloete de Lange (47) en Martiens Fourie (52) het reeds Maandag op Theunissen in die landdroshof verskyn waar hul verhoor tot volgende Woensdag uitgestel is.
Hulle is steeds in aanhouding en sal met hul volgende hofverskyning na verwagting aansoek doen om borgtog.
Die mans is op Saterdag 8 Desember op die plaas Roodekop in Glen, buite Bloemfontein, in hegtenis geneem nadat die polisie tien vermoedelik gesteelde skape op dié plaas teruggekry het.
Kapt. Malebo Khosana, polisiewoordvoerder, sê die mans het op 29 November vanjaar saam met ’n werker ’n boer in Theunissen oorreed om 114 bonsmara-kalwers aan hulle te verkoop. Hulle het beloof om hom op 3 Desember te betaal, maar dit is nie gedoen nie.
Die waarde van die kalwers is R976 718.
Konst. Moeketsi Pakela van die Theunissen-veediefstaleenheid, by die gesteelde kalwers wat in Tweespruit teruggevind is. Foto: Verskaf
Die derde verdagte, wat steeds op vrye voet is, het die kalwers eers na die Roodekop-plaas in Glen geneem en die eienaar tien kalwers aangebied om die diere daar te stoor. Daarna is die diere na Lesotho, Thaba Nchu en Bloemfontein vervoer.
Volgens Khosana het beamptes van die Bultfontein-veediefstaleenheid inligting opgevolg wat hulle na die Roodekop-plaas gelei het waar hulle op die tien kalwers afgekom het.
Die eienaar kon sy diere uitken en De Lange en Fourie is in hegtenis geneem.
Konst. Serame Moshodi en konst. Moeketsi Pakela het nog 60 gesteelde kalwers op ’n plaas in Tweespruit, tussen Bloemfontein en Ladybrand in die Vrystaat, opgespoor. Dit bring die getal gesteelde kalwers wat teruggevind is, op 70 te staan.
Meer oor: Veediefstal | Theunissen | Misdaad
Aktiewe rol nodig om veediefstal te bekamp